ועדת הכלכלה, כנסת 17, פרוטוקול מספר 506, 2008-02-26 09:00

גלעד ארדן: בוקר טוב.

גלעד ארדן: אני פותח את ישיבת ועדת הכלכלה.

גלעד ארדן: על סדר היום: הצעת חוק הגבלת הפרסומת והשיווק של משקאות אלכוהוליים, התשס"ח-2007, של חברת הכנסת סופה לנדבר.

גלעד ארדן: הצעת החוק אושרה במליאת הכנסת, בקריאה הטרומית, ביום 12.12.2007.

גלעד ארדן: היום נתחיל להכין את הצעת החוק לקריאה ראשונה.

גלעד ארדן: אני אבקש מחברת הכנסת לנדבר, המציעה, להציג את הצעת החוק.

סופה לנדבר: כבר הצגתי את החקיקה הזאת במליאת הכנסת.

סופה לנדבר: אני רוצה לחזור ולהגיד שבזמן האחרון אנחנו נתקלים בהמון מקרים שבני נוער וצעירים ששותים אלכוהול, פשעים שקורים לצעירים כמו אונס, איבוד הכרה, צעירים נמצאים בבתי חולים וכן הלאה.

סופה לנדבר: דברים טראגיים וקשים.

סופה לנדבר: אני חושבת שיש קשר ישיר בין הפרסומות והמקרים האלה מפני שבעצם כל המטרה של הפרסומת היא למשוך לכיוון של מכירה וקניה.

סופה לנדבר: קחו למשל את הפרסומת לבירה, יש מכבי יש חברים.

סופה לנדבר: ילדים שותים ומבינים שכך הם מגדילים את כמות החברים שלהם.

סופה לנדבר: לכן חשבתי שצריך לעשות את חקיקה שתגביל את הפרסומים והשיווק של משקאות אלכוהוליים.

סופה לנדבר: אני חושבת שהחוק הזה יכול להביא, אולי לא באופן מוחלט, להקטנה של כל המקרים שתיארתי אותם.

גלעד ארדן: את רוצה לפרט מה החוק קובע?

סופה לנדבר: כתוב כאן, איסור פרסומות על שתיית אלכוהול.

סופה לנדבר: כתוב פה איפה מגבילים ואיפה ניתן להשאיר את השלטים והפרסומות.

גלעד ארדן: היום אנחנו מקיימים דיון כללי בהצעת החוק.

גלעד ארדן: כל מי שמעוניין להתבטא באופן כללי על דברים שבתוך הצעת החוק, על הנושא הכללי, מוזמן להשתתף בדיון.

גלעד ארדן: נתחיל לקרוא בהצעת החוק רק בישיבה הבאה, אלא אם כן לאף אחד לא יהיה מה לומר ואז נבין שהחוק בקונצנזוס.

יצחק וקנין: אין לי ספק שיש בעיה חמורה של נוער שנחשף לאלכוהול במועדוני הלילה ובפאבים ואפילו סתם במכולת שבה הוא יכול לקנות בקבוק וודקה ולערבב אותו עם משקה אחר.

יצחק וקנין: יש פה בעיה מאוד קשה אבל אני לא חושב שהדרך לפיתרון הבעיה היא דרך החקיקה הזאת.

יצחק וקנין: אי אפשר שבכל מפגע חברתי נאסור פרסומת שמשווקת.

יצחק וקנין: הרי המשקאות האלכוהוליים נמצאים על המדפים בכל חנות, בכל סופר, בכל מרכולית.

אמנון כהן: יש גם הגבלת מכירה מתחת לגיל 18.

יצחק וקנין: אני לא יודע עד כמה אותם בעלי חנויות שומרים על הגבלת המכירה מתחת לגיל 18.

יצחק וקנין: בכל מקום כתוב שאסורה מכירה למי שהוא מתחת לגיל 18.

יצחק וקנין: אני אתן דוגמה מתחום אחר.

יצחק וקנין: סמים לא מפורסמים ואף יש חוק שאוסר מכירה וסחר בסמים ולמרות זאת הנוער לוקח וצורך סמים ותחליפים, כדורי אקסטזי וכל מה שיש, בלי פרסומת ובלי שום דבר.

יצחק וקנין: ברור שהפרסומת נועדה לגרום לציבור לצרוך, אבל חלק מהדברים הם דברים מסחריים, שמכניסים הרבה כסף למדינה.

יצחק וקנין: היינות הישראלים הם ברמה גבוהה מאוד ואני לא חושב שבדרך של חקיקה נגיע לפיתרון.

יצחק וקנין: אני חושב שפה צריך ללכת לכיוון החינוך.

יצחק וקנין: בזה שנחוקק חוק אנחנו נמנע שתיית אלכוהול?

יצחק וקנין: אם משיגים סמים שזה אסור, אז מה הבעיה לקנות משקה שנמצא על כל מדף?

יצחק וקנין: גם אם לא נפרסם, אני לא מאמין בשום פנים ואופן שנשיג איזו מטרה.

יצחק וקנין: אני אומר את זה באחריות מלאה.

יצחק וקנין: העניין כאן הוא החינוך.

יצחק וקנין: אני תמיד מזכיר את המשל: יש בעיה של גשר רעוע אז בונים בית חולים ליד הגשר.

יצחק וקנין: צריך לתקן את הגשר, צריך לתקן את המערכת הזאת ולעשות בלי סוף הסברה.

יצחק וקנין: זה הדבר היחיד שיכול לעזור.

סופה לנדבר: אתה הצבעת נגד החוק של אמנון כהן להגביל את הגישה לאינטרנט?

יצחק וקנין: זה בכלל לא אותו דבר.

ישראל חסון: זה לא גשר, זה בית חולים באשדוד.

יצחק וקנין: זה שונה לגמרי.

יצחק וקנין: פה את אוסרת גם על הגדולים וגם על הקטנים.

יצחק וקנין: החוק של אמנון הוא איסור על הקטנים, על הנוער.

אמנון כהן: לא דנים עכשיו בחוק שלי.

יצחק וקנין: החוק של אמנון מדבר על נוער עד גיל 18, אפילו פחות מזה.

יצחק וקנין: אנחנו לא מדברים על בגירים, שיכולים ללכת עם הכרטיס שלהם, להזדהות, לפתוח ולקנות מה שהם רוצים.

יצחק וקנין: לכן זה שונה.

יצחק וקנין: את אוסרת פרסום גם למבוגרים מעל גיל 18 וגם לצעירים מתחת לגיל 18.

יצחק וקנין: הבעיה היא שאי אפשר לפרסם רק לחלק מהציבור כי כל הציבור רואה את הפרסומות.

יצחק וקנין: אי אפשר לסגור לציבור את העיניים.

יצחק וקנין: פה אפשר לחסום את הדבר הזה ולדאוג לכך שאזרח שיזדהה וירצה את השירות, יוכל לקבל אותו.

יצחק וקנין: לכן אני חושב שאין מקום בחקיקה להצעת החוק הזאת, בשום פנים ואופן.

אמנון כהן: אדוני היושב ראש, לפני שאומר כמה מילים, אפשר לשמוע קודם את הגופים הנוגעים לעניין?

גלעד ארדן: אני אאפשר לכל מי שרוצה.

גלעד ארדן: חברת הכנסת לנדבר, החוק שלך אוסר לחלוטין פרסומות במדיה?

סופה לנדבר: באלכוהול כן.

אמנון כהן: זה כולל גם יין?

סופה לנדבר: על יין אני מוכנה לחשוב.

סופה לנדבר: רבותי, אתם כנראה לא יודעים מה עושה פרסומת.

סופה לנדבר: הרי המטרה של פרסומת היא לגרום לקניה ולמכירה.

סופה לנדבר: אתם בדיוק יודעים את זה.

סופה לנדבר: למה נולדה הפרסומת?

סופה לנדבר: אנחנו לא יכולים להגיד היום שהילדים שלנו לא מושפעים מהפרסומות.

אמנון כהן: למה היית נגד החוק של האינטרנט?

סופה לנדבר: אני לא הייתי נגד.

סופה לנדבר: אגב, אני הצבעתי בעדך.

אמנון כהן: היום אני אראה איך תצביעי.

סופה לנדבר: אני אומרת שאסור לנו להיות ציניים.

גלעד ארדן: ש"ס יחסמו את האינטרנט – ישראל ביתנו יעזרו לכם לחסום את האינטרנט ובתמורה אתם תעזרו להם לחסום פרסומות, ויהיה יופי.

סופה לנדבר: שום דבר בישראל ביתנו לא נעשה תמורת משהו.

סופה לנדבר: אני חושבת שהדברים האלו לא גורמים - - -

אמנון כהן: אולי נשמע את הגורמים.

גלעד ארדן: אדוני רוצה להחליף אותי?

גלעד ארדן: עשית את זה טוב ממני בעבר, אין לי בעיה.

גלעד ארדן: רציתי להביע גם את עמדתי ולברר עם המציעה כמה דברים.

גלעד ארדן: חברת הכנסת לנדבר, אני מניח שגם את לא טוענת שכל אדם ששותה אלכוהול, בכל כמות, זה גורם לו לנזק.

גלעד ארדן: יש מחקרים שאומרים ששתייה במידה מסוימת של אלכוהול - - -

סופה לנדבר: אתה מתכוון ליין.

יצחק וקנין: לי היתה בעיה בחילוף חומרים והרופא אמר לי במפורש לשתות ויסקי פעם בשבוע.

ישראל חסון: הוא גם אמר לך איזה?

גלעד ארדן: כשהייתי מצונן סבתא שלי היתה נותנת לי קוניאק.

גלעד ארדן: סבתא שלכם לא היתה עושה לכם משהו?

סופה לנדבר: סבתא שלנו לא.

גלעד ארדן: סבתא שלי כן.

גלעד ארדן: אני אשלח לך את הרצפט.

סופה לנדבר: אני חושבת שאנחנו הופכים לצורת דיבור - - -

גלעד ארדן: אני מנסה לשאול שאלה רצינית.

גלעד ארדן: בכל זאת, אנחנו מנסים להיות גם אנשים רציניים.

גלעד ארדן: אין ספק שהחוק הזה פוגע בחופש העיסוק של המפרסמים.

גלעד ארדן: השאלה היא, האם הוא בתכלית ראויה ולא במידה שעולה על הנדרש?

גלעד ארדן: התכלית להגן על הנוער היא תמיד ראויה, בכל תחום.

גלעד ארדן: השאלה, האם אי אפשר להשיג את זה באמצעים אחרים?

גלעד ארדן: יתכן ואפשר להסתפק בעובדה שהמדינה אוסרת למכור אלכוהול לצעירים.

גלעד ארדן: אפשר שהיית אומרת שנכניס אזהרה בגודל מסוים בכל פרסום לגבי הסכנות שהאלכוהול יכול לגרום בשתייה בכמות גדולה.

גלעד ארדן: השאלה, למה ללכת ישר לאיסור הגורף שאסור לפרסם?

גלעד ארדן: הרי יש כבר היום מגבלות שאנחנו יודעים עליהם.

סופה לנדבר: אדוני היושב ראש, אנחנו דואגים עכשיו לפרסומאים?

גלעד ארדן: כן, אנחנו דואגים גם לפרסומאים.

גלעד ארדן: האמירה שלך היא פופוליסטית.

גלעד ארדן: אנחנו דואגים לכולם ומנסים לאזן ביניהם.

סופה לנדבר: כאשר אנחנו החלטנו לגבי הטבק, למי דאגנו?

סופה לנדבר: אנחנו דאגנו לדור ההמשך של מדינת ישראל, לאזרחי מדינת ישראל, אלו שמעשנים.

סופה לנדבר: אנחנו חשבנו שזה דבר שפוגע בבריאות.

סופה לנדבר: יכולים להיות ציניים ועם חיוך על הפנים, וגם אני יכולה להיות נחמדה, אבל אני יכולה להיות מאוד לא נחמדה.

סופה לנדבר: אני חושבת שאם בזמן האחרון אנחנו מכירים המון מקרים של נוער - שילדה בגיל 12 או 13 מאבדת הכרה משתיית יתר.

סופה לנדבר: שחבורה של ילדים אונסים ילדה בת 12 לאחר שהם שתו אלכוהול.

סופה לנדבר: שנהרגו ילדים בכביש בגלל ששתו אלכוהול ונכנסו לרכב.

סופה לנדבר: אני חושבת שצריך למנוע את הדברים האלה.

סופה לנדבר: אני חושבת שהדברים האלה מצביעים על כך שנוער במדינת ישראל - אנחנו צריכים לדאוג לנוער הזה.

סופה לנדבר: אתה משווה את זה עם סמים.

סופה לנדבר: סמים זאת מכה ואני חושבת שגם בסמים אנחנו צריכים לעשות הרבה דברים.

סופה לנדבר: יכול להיות שלא נעשו מספיק דברים כדי למנוע.

סופה לנדבר: כאן אנחנו בסלון מושכים אותם, תלכו תשתו, יש חברים במכבי.

סופה לנדבר: אני לא בעד שתיית יין אבל אני אולי יכולה להסכים לשתיית יין כי יש מחקרים שאומרים שיין עוזר לבריאות.

סופה לנדבר: אבל אלכוהול?

גלעד ארדן: אין ויכוח על כך שאלכוהול מזיק לנוער.

גלעד ארדן: יש הרבה אנשים ששותים וזה לא מזיק להם.

גלעד ארדן: למה לא לעשות משהו פחות קיצוני ולהגיד שנגביל את הפרסומות בשעה מסוימת או שנקבע שכל פרסומת צריכה לכלול אזהרה שאסור למכור לנוער כי זה מסוכן?

סופה לנדבר: הילד נמצא ליד הטלוויזיה בבוקר ובערב.

גלעד ארדן: אבל צריך להיות איזון.

גלעד ארדן: אם נלך לפי הגישה שלך אז נהיגה על קטנוע או אופנוע מסוכנת פי 10 מאשר נהיגה ברכב.

גלעד ארדן: אפשר לעשות רישיון מגיל 16 אז בואו נאסור על פרסומות לאופנועים וקטנועים.

גלעד ארדן: את יודעת כמה צעירים נהרגים מידי שנה מקטנועים ואופנועים?

סופה לנדבר: כאן יש אמא ואבא שמחליטים אם לקנות או לא לקנות.

גלעד ארדן: שלא יתנו לו דמי כיס ואז הוא לא יקנה אלכוהול.

סופה לנדבר: כאן יש משיכה מבחוץ.

צביקה גולדשטיין: בוקר טוב.

צביקה גולדשטיין: אני מייצג את התאחדות התעשיינים.

צביקה גולדשטיין: אני בא בשם ענף המשקאות האלכוהוליים בהתאחדות.

צביקה גולדשטיין: ברשותכם, אני רוצה לומר שהתעשייה כבר עומדת בדרישות רגולאטוריות.

צביקה גולדשטיין: זה לא משהו חדש ויש דברים שאנחנו כבר עומדים בהם.

צביקה גולדשטיין: אנחנו גם לוקחים על עצמנו מגבלות עצמיות.

צביקה גולדשטיין: כבר עכשיו יש כללים שאין פרסום לפני 10 בלילה.

צביקה גולדשטיין: אין פרסום מבצעים בטלוויזיה לצרכן הסופי.

צביקה גולדשטיין: המופיעים בפרסומות לא יהיו מתחת לגיל 25, אין פרסום של נסיעה ושתייה.

צביקה גולדשטיין: זאת אומרת שיש מגבלות.

צביקה גולדשטיין: מעבר לכך, היות והבעיה פה היא בני נוער, כבר קיימים חוקים כמו איסור מכירת משקאות אלכוהוליים למי שטרם מלאו לו 18.

צביקה גולדשטיין: אנחנו רואים מה קורה בפיצוציות ושם, אולי, צריכה להתמקד הבעיה.

צביקה גולדשטיין: תעשיית המשקאות האלכוהוליים היא תעשייה מאוד מתקדמת ומכובדת.

צביקה גולדשטיין: היא מעסיקה באופן ישיר ועקיף מעל ל-7,000 משפחות, חקלאים ותעשיינים וגם בפריפריה.

צביקה גולדשטיין: היושב ראש דיבר על כך שבירה ויין בצריכה מתונה הם בעלי השפעה חיובית ולאו דווקא שלילית, כפי שמוצג בהצעת החוק.

צביקה גולדשטיין: צריכת הבירה בארץ היא 12 ליטר לנפש בעוד, לדוגמה, בדנמרק או בצ'כיה, היא מעל 100 ליטר לנפש.

צביקה גולדשטיין: ביין אנחנו מדברים על 7 ליטר לנפש בישראל ובצרפת, לדוגמה, זה 50 ליטר.

צביקה גולדשטיין: אלה המספרים.

צביקה גולדשטיין: אני מציג את העמדה שהטיפול צריך להיות בחינוך הסברה בקרב בני הנוער ובעיקר אכיפת החקיקה הקיימת.

צביקה גולדשטיין: לא צריך לחוקק חוק חדש.

צביקה גולדשטיין: אם שם נתפקד ושם נדרוש את האכיפה אני מניח שעצמת הבעיה תרד.

רפי בהרב: אני מנכ"ל טמפו תעשיות בירה.

רפי בהרב: אני מתעסק בנושא הבירה בישראל משנת 1992.

רפי בהרב: אנחנו מייצרים גולדסטאר והיינקן.

רפי בהרב: אני הייתי האיש שהחדיר את בירה קלרסברג וטובורג לישראל.

רפי בהרב: כבר 16נ שנה אני עוסק בנושא הבירה.

רפי בהרב: אני רוצה למסור לכם כמה נתונים.

רפי בהרב: הצריכה של בירה לנפש בישראל היא סדר גודל של 13-14 ליטר.

רפי בהרב: אני לא רוצה להעליב, אבל גם אם ניקח מדינה מוסלמית מתונה כמו טורקיה, אז שם שותים יותר .

רפי בהרב: הצריכה לנפש אצלנו לא עלתה בשנים האחרונות.

גלעד ארדן: זה ממוצע על כל האוכלוסייה?

רפי בהרב: כן.

גלעד ארדן: כולל גילאי 5?

גלעד ארדן: זה חלקי 7 מיליון?

גלעד ארדן: איך עושים את החישוב?

רפי בהרב: בכל העולם עושים את הסטטיסטיקה בצורה כזאת, מתייחסים לכלל האוכלוסייה.

רפי בהרב: בשנת 1992, כשהגעתי למפעל של בירה קרלסברג בדנמרק, הציעו לי בירה ב-9:00 בבוקר ואמרו שאם רוצים להגיע ל-150 ליטר אז מתחילים לשתות מ-9:00 בבוקר כי הזקנים והילדים לא שותים.

ישראל חסון: אתה גם יודע שפירמידת הגילאים בין דנמרק לישראל היא קצת שונה.

ישראל חסון: בישראל 50% מהאוכלוסייה היא עד גיל 18.

ישראל חסון: זה משמעותי מאוד.

יצחק זיו: אתה צריך להתייחס למזג האוויר.

רפי בהרב: אני רוצה לספק לכם נתון אחד.

רפי בהרב: מה שהשתנה ב-7 השנים האחרונות במדינת ישראל זאת לא הצריכה אלא הפריצה של אלפי פיצוציות.

רפי בהרב: פה האכיפה היא בעייתית.

רפי בהרב: הבעיה היא לא חוק הפרסום.

רפי בהרב: ציין פה ידידי.

רפי בהרב: לפני 8 שנים נטלנו על עצמנו מגבלות שאין פרסום של אלכוהול לפני 10 בלילה, אסור לפרסם מבצעים, אין נהיגה ושתייה, אין צעירים בפרסומות.

רפי בהרב: אלה החוקים הנוקשים ביותר בעולם המערבי.

רפי בהרב: אם תלכו לכל הרשויות המקומיות תראו שהפיצוציות פתוחות עד שעות הבוקר ושם הדברים מגיעים לאן שלא צריכים להגיע.

רפי בהרב: אני חושב שאם היתה זווית של אכיפה נוקשה מאוד לדברים האלה, שם היה הטיפול.

רפי בהרב: ברשותכם, רק עוד הערה אחת.

רפי בהרב: במחקרים שיש לנו ואנחנו יכולים לספק - - -

סופה לנדבר: בואו נביא לכן בירה במקום מים, במקום דיאט ספרייט נביא לכאן יין.

סופה לנדבר: מה הבעיה?

סופה לנדבר: נשתה רבותיי.

רפי בהרב: בירה בצריכה מתונה היא בריאה.

רפי בהרב: יש לנו נתונים.

רפי בהרב: אנחנו יכולים לספק בירה ויין בצריכה מתונה.

סופה לנדבר: בירה, בטח.

סופה לנדבר: יש מכבי יש חברים.

רפי בהרב: הפרסומת הזאת כבר לא קיימת 13 שנה.

רפי בהרב: אנחנו יכולים להציג מחקרים שמראים שבירה בצריכה מתונה היא בריאה.

רפי בהרב: אחוז האלכוהול בבירה הוא 5%-4% אלכוהול בעוד שביין יש 14% אלכוהול.

רפי בהרב: כלומר, אחוז האלכוהול בבירה הוא יותר נמוכה.

רפי בהרב: לדעתנו, עם אכיפה יותר רצינית ומוגברת תטפל בבעיה בצורה יותר אקוטית.

רפי בהרב: הצריכה לנפש בישראל של בירה ויין היא מאוד נמוכה.

יאיר לרנר: אני מנכ"ל ברקן.

יאיר לרנר: בתחום היין לא נתקלנו בחוק כזה באף מדינה בעולם.

יאיר לרנר: זה משהו הזוי.

יאיר לרנר: בכל מערכות הבריאות ממליצים על יין, כמובן בצריכה מתונה.

יאיר לרנר: אף אחד לא מדבר על שתייה ברמה של השתכרות, אבל שתייה מתונה זה טוב לבריאות.

יאיר לרנר: אנחנו משתמשים בזה לא אחת בהסברים שלנו בתחום.

יאיר לרנר: ענף היין הוא ענף חקלאי.

יאיר לרנר: יש במדינת ישראל אלפי דונמים של ענבים.

יאיר לרנר: אנחנו אפילו לא מגיעים לצריכה של המדינות הנמוכות באירופה.

יאיר לרנר: אנחנו מנסים להילחם בעולם כדי לייצא יין ופה מגבילים אותנו.

יאיר לרנר: לגבי אלכוהול, שגם אנחנו יצרנים שלו.

יאיר לרנר: עוד פעם, הבעיה מתמקדת בנוער ולא באנשים המבוגרים.

יאיר לרנר: הפרסומת לא תפתור את הבעיה וזה הוכח.

יאיר לרנר: בכל העולם, איפה שלא נתנו פרסומת, זה לא בלם את הצריכה.

יאיר לרנר: צריך לאכוף את החוק הקיים ואז לבלום את הצריכה בקרב הנוער.

יאיר לרנר: גם אנחנו נגד המכירה לנוער, אבל הפיצוציות מוכרות.

גלעד ארדן: אני חייב להגיד שאני לא מסכים עם כל החוק אבל אני גם לא יכול לשמוע ולהישאר אדיש לכך שאתם מציגים את הפרסומת כדבר שלא מעודד ומגביר צריכה.

גלעד ארדן: בשביל מה יש פרסומות?

גלעד ארדן: זה כמו עם העניין של שלטי חוצות.

גלעד ארדן: גם אז באו המפרסמים ואמרו שזה לא מסיח את הדעת מהכביש.

גלעד ארדן: בשביל מה עושים פרסומות?

רפי בהרב: כבר לקחנו על עצמנו מגבלות חמורות מאוד.

גלעד ארדן: את זה אני מקבל.

גלעד ארדן: כבר אמרתי שאני חושב שהפיתרון צריך להיות בהסדרה הרגולאטורית או החקיקתית של המגבלות בתוך הפרסומת ולא איסור גורף.

גלעד ארדן: מצד שני, אי אפשר להגיד שהפרסומות לא משפיעות בכלל.

גלעד ארדן: גם הפיצוציות משפיעות, וגם חוסר האכיפה המשטרתית על האיסור למכור לצעירים משפיעה, אבל גם הפרסומות משפיעות.

ישראל חסון: שוחחתי עם סופה לפני הישיבה.

ישראל חסון: אני מסייג כל דיון כזה מתעשיית היין בארץ.

ישראל חסון: אני שם בצד את תעשיית היין, כי בעיניי זה לא רלוונטי.

ישראל חסון: הייתי רוצה לעזור בנתון.

ישראל חסון: זה לא מעניינה של ועדת הכלכלה אבל כדאי שנדע מה מימדי התופעה.

ישראל חסון: שירות הביטחון הכללי אחראי על הנושא של סינון ביטחון של הצעירים שמועמדים לתפקידים.

ישראל חסון: בשנת 1977, מבין האנשים שהיו ראויים לתפקידים כאלה ואחרים, 43% נפלו בסוף הסינון שלהם מהסיבה שהיה להם שימוש שמוגדר ברמה של אובדן שליטה, יותר מ-5 פעמים בחצי שנה.

ישראל חסון: מדובר פה על 43%.

ישראל חסון: אני לא רוצה לדבר מה היה האחוז בסמים, הוא היה יותר נמוך.

ישראל חסון: 43% מבני הנוער שהגיעו, נשרו בגלל שימוש של אבדן שליטה מעל ל-5 פעמים בחצי שנה.

ישראל חסון: זה נתון שאפשר לשים אותו בצד, אפשר לא להתייחס, אפשר להגיד חינוך.

ישראל חסון: אפשר להגיד מה שרוצים.

ישראל חסון: רבותי, אני אומר לכם שלי אין ספק שהגרף היציב הזה שלך מתפלג.

ישראל חסון: אם הייתי עושה את ההתפלגות בקרב האוכלוסייה, אני חושב שהיינו מגיעים גג לגילאי 20 פלוס.

ישראל חסון: היינו מוצאים יותר עליה בקרב בני הנוער.

ישראל חסון: יצאתי לחופשה עם הילדים שלי, באיזה קלאב.

ישראל חסון: עשו שם תחרות שתיית בירה.

ישראל חסון: פתאום אני רואה את הבן שלי בן ה-17 אומר אני משתתף.

ישראל חסון: "מאיפה אתה שותה בירה,ילד"?

ישראל חסון: הילד מרביץ ליטר וחצי ועוד עולה לגמר ואני לא יודע איפה לשים את עצמי.

ישראל חסון: האם להתגאות או להיבהל?

ישראל חסון: אנחנו רואים את תופעות הלוואי של הנושא הזה.

ישראל חסון: בכוונה נתתי לכם את הנתון של ה-43%.

ישראל חסון: אפשר לשרשר את זה אחורנית בעוד הרבה דברים.

ישראל חסון: אני אומר לכם ביושר, אני לא בטוח שהצעת חוק דיכוטומית, שחותכת הכל, היא הנכונה ביותר.

ישראל חסון: אבל אין לי שום ספק שהמצב של היום הוא לא מצב נכון ומספק.

ישראל חסון: נכון, זה גם חינוך וזה גם אכיפה, אבל השאלה איך אנחנו תורמים עכשיו בתחום של הפרסום.

ישראל חסון: אני חושב שבאמת אי אפשר להתעלם מהנתונים האלה.

ישראל חסון: פשוט אי אפשר להתעלם מהנתונים האלה.

ישראל חסון: זה לא עומד או או.

ישראל חסון: אין כאן הצעה שמגשרת או מפשרת בין הדברים.

ישראל חסון: אני חושב שאסור לנו לתמוך בהשארת המצב הקיים ואולי גם לא צריך ללכת יותר מידי רחוק.

גלעד ארדן: אני רוצה לחלוק איתך במחשבה שיש לי מהעיסוק שלי במאבק בתאונות הדרכים.

גלעד ארדן: אני אספר לך שגם הבן שלי בן 3 שותה לפעמים בירה.

גלעד ארדן: לא כי הוא רואה את זה בפרסומות, אלא כי הוא רואה אותי ומבקש ממני.

גלעד ארדן: הוא רצה לטעום כי הוא ראה אותי וזה היה לו טעים.

גלעד ארדן: אני משתדל להגביל את הצריכה שלו, אני מבטיח לך.

גלעד ארדן: לדעתי, הבעיה מחריפה בשנים האחרונות היא בגלל שהאלכוהול חדר למשקאות ממותקים שקלים לשתיה, כמו הבריזרים, הסמירנוף אייס – אני מצטער אם פגעתי במישהו שמייבא מותג שלא הזכרתי.

גלעד ארדן: המותגים האלה, שהם קלים לשתיה, נמכרים בפיצוציות שנמצאות בכל קרן רחוב בערים הגדולות ופתוחות כל הלילה.

גלעד ארדן: זאת הבעיה המרכזית.

גלעד ארדן: זה שלא שמענו עד היום על בעל פיצוציה שנכנס לכלא בגלל שהוא מכר לצעירים, זה שוב חוזר לבעיית אכיפה שכולנו מכירים אותה.

גלעד ארדן: אני מסכים שצריך לעשות צעדים משלימים בנוסף וגם לא לעודד את בני הנוער לשתיית אלכוהול.

גלעד ארדן: הצעתי לחברת הכנסת לנדבר, במקום איסור כולל, לעשות שינויים בתוך החוק, שגם יעגנו דברים שכבר מוסכמים בהגבלות וגם להכניס אזהרות מסוימות בתוך כל פרסומת.

גלעד ארדן: ממילא החוק שלה כבר קובע על מגבלות באריזה עצמה.

ישראל חסון: לפני שנה וחצי הגשתי הצעת חוק שמחייבת אזהרה במשקאות האלכוהוליים.

ישראל חסון: היה שר אחד שהוריד את זה.

ישראל חסון: שר התעשייה והמסחר הוריד את זה ושלח אותי למשרד הבריאות.

ישראל חסון: למשרד הבריאות יש קצב משלו.

ישראל חסון: לוקח שנה ומשהו לקיים דיונים בעניין הזה.

ישראל חסון: אני אומר לך שבעניין הזה, גם ניסיון ללכת להצעת פשרה, לא התקדם.

ישראל חסון: השאלה למה אנחנו נותנים יד?

ישראל חסון: אני בהחלט סבור שאפשר למצוא נקודת איזון בעניין הזה.

פאולה רושקה: אני ממשרד הבריאות ואני מנהלת המחלקה לטיפול בהתמכרויות.

פאולה רושקה: חבר הכנסת חסון, ההצעה שלך הגיעה אלינו לפני שנה.

ישראל חסון: את גם התייחסת אליה.

ישראל חסון: ישבתי עם גלעד ומאז אנחנו בחיפושים.

פאולה רושקה: נתקן את זה.

פאולה רושקה: דבר שני, החוק הזה מכיל אזהרה ואני בעד זה.

פאולה רושקה: יש מדינות אחרות בעולם שחוץ מאזהרה על הבקבוקים יש גם אזהרה במקומות המכירה.

פאולה רושקה: לגבי השאלה עד כמה איסור הפרסום יכול לעזור, אני רוצה לטעון שהמלחמה שלנו נגד השימוש לרעה באלכוהול זאת מלחמה מגוונת על כל מיני נושאים.

פאולה רושקה: חינוך זה אחד מהם אבל אני שוב חוזרת לאכיפה.

פאולה רושקה: אם אין מנגנון אכיפה יחד עם חקיקת החוקים, אני לא יודעת אם נוכל להגיע למשהו.

פאולה רושקה: אני לא בעד איסור מוחלט של הפרסום אבל כן בעד הגבלתו.

פאולה רושקה: אבל צריך לכלול פה מנגנון אכיפה כי אם הוא לא יהיה, שוב נחוקק חוק שאין לו שיניים.

פאולה רושקה: גם בנושא איסור המכירה מתחת לגיל 18 אין אכיפה.

פאולה רושקה: אם יש חוק, צריך להיות גם מנגנון אכיפה.

רינת שטרוזמן: אני מהרשות הלאומית לבטיחות בדרכים.

רינת שטרוזמן: אני שומעת פה מהאנשים המכובדים שהפרסומות לא מתייחסות לקשר בין נהיגה ולאלכוהול.

רינת שטרוזמן: אני חושבת שזה צריך להיות מעוגן בחוק כדי שיהיה ברור שכל קשר שהוא, ולו ברמיזה, המחבר בין נהיגה לבין אלכוהול צריך להיות אסור בתכלית האיסור.

רפי בהרב: אנחנו מוכנים אתמול בבוקר.

רפי בהרב: זה כבר קיים ולקחנו על עצמנו את המטלה הזאת.

רינת שטורזמן: אני חושבת שזה צריך להיות מעוגן בחוק.

רינת שטורזמן: שיחול איסור על כל פרסום, ולו ברמיזה, של שתיית אלכוהול ונהיגה.

גלעד ארדן: יש לכם מחקרים או מידע השוואתי לגבי הגבלת פרסומות בעולם המערבי?

רינת שטרוזמן: אני צריכה לבדוק עם המדען הראשי.

רינת שטרוזמן: אם יש לנו, נעביר לכם.

טל רוזנפלד: אני ממשרד התקשורת.

טל רוזנפלד: רציתי לומר שכבר היום יש כללים.

טל רוזנפלד: במועצה לשידורי כבלים בלווין יש כלל.

טל רוזנפלד: סעיף 47 לכללי תשדירי הפרסומת קובע איסור בדבר קישור בין משקאות אלכוהוליים לנהיגה.

טל רוזנפלד: יש עוד הרבה מגבלות אחרות של שעות, פרסומות לקטינים, אבל גם על הנהיגה יש איסור ספציפי.

גלעד ארדן: מה הקנס בגין הפרה של הכללים האלה?

טל רוזנפלד: אם זאת המועצה לשידורי כבלים בלווין, אז יש לה סנקציה של עיצומים כלכליים.

רפי בהרב: אי אפשר לפרסם כאלה פרסומות בערוץ השני, הם לא נותנים להעביר את זה.

ורד אשכנזי: אני משידורי קשת.

ורד אשכנזי: אני רוצה לחזק את מה שאומרים פה אנשים.

ורד אשכנזי: באמת בחוקים ובכללים של הרשות השנייה יש איסורים רבים.

ורד אשכנזי: אגב, זה לא שעה 10 אלא אף בשה 10:30 בימים שידוע שיש בהם יותר קטינים.

ורד אשכנזי: זה גם איסור לקשר בין הצלחה לאלכוהול, קשר לתפקוד משופר שכלית גופנית, הצלחה מינית, תחרות, מבצע פרסים, קישור לאיכות חיים, לבריאות, הצלחה.

ישראל חסון: כמה תחומי פרסום מפרסמים אלכוהול.

ישראל חסון: יש קבוצות מובילות בליגה שהלכו עם בירה מכבי?

רפי בהרב: אין, זה היסטוריה.

רפי בהרב: היתה הפועל תל אביב לפני 10 שנים.

רפי בהרב: מאז גם אין הפועל.

קריאה: יש את ליברפול עם קרלסברג, אבל זה לא בארץ.

רפי בהרב: ישראל היא המדינה היחידה בעולם המערבי שיש איסור בה למכור משקאות חריפים באצטדיונים.

רפי בהרב: ניסינו ולא נתנו לנו את זה.

רפי בהרב: לכו לאנגליה, לארצות הברית ולכל מקום במערב אירופה, בכל האצטדיונים מוכרים באירועי ספורט בירה בכוסות חד פעמיים.

אמנון כהן: גם בלי זה יש מספיק אלימות.

רפי בהרב: אני אומר שאנחנו בין המדינות המוגבלות ביותר בעולם.

גלעד ארדן: לא כל דבר צריך ללמוד מהם.

רפי בהרב: בישראל זה סגור, לא נותנים שום דבר.

סופה לנדבר: אתם לא שמים לב שאנחנו מדברים כאן וכאילו אנחנו מעודדים את השתייה.

סופה לנדבר: אני חושבת שאנחנו צריכים קצת להתבייש.

סופה לנדבר: בכל זאת, במשך כמה שנים, השתייה הזאת השפיעה על החברה הישראלית.

סופה לנדבר: למשל, בתחום הנהיגה ואפשר לקבל נתונים מהמשטרה.

יצחק וקנין: נביא הצעת חוק לסגור את הפיצוציות אחרי השעה 12 בלילה.

יצחק וקנין: זה היה מוריד 90%.

סופה לנדבר: אתה מחוקק, אתה יכול לעשות מה שאתה רוצה.

סופה לנדבר: אתה חבר כנסת ותיק ובנאום שלך יש דבר שאני לא רוצה עכשיו לבטא איזה דבר.

יצחק וקנין: תגידי מה שאת חושבת.

סופה לנדבר: אני חושבת שאנחנו חייבים, רבותיי, לדאוג לדור הצעיר של מדינת ישראל ואנחנו יודעים שההשפעה היא ישירה מאוד.

סופה לנדבר: אני לא חושבת שאחד מאיתנו, שנמצא כאן, ייתן לילד שלו, אם יש לו ילדים, לשתות באופן חופשי.

גלעד ארדן: אבל, גברתי, זה לא קשור להצעת החוק שלך.

גלעד ארדן: אנחנו מתביישים ואנחנו לא רוצים שהקטינים ישתו.

גלעד ארדן: אף אחד עוד לא הוכיח שהאיסור על פרסומות יפתור את הבעיה.

גלעד ארדן: כאשר היתה בארצות הברית תקופת היובש, אני לא זוכר שזה פתר את בעיית שתיית האלכוהול, למרות שזאת לא היתה המטרה.

סופה לנדבר: יש מדינות בהן יש חוקים של יובש, ואני חושבת שהחוקים האלו באים במטרה להגביל את השתייה.

סופה לנדבר: אני חושבת שהחוק הזה על הגבלה – רבותיי, אם אתם אומרים שאין קשר בין שתייה לפרסומת, אז למה אתם כל כך דואגים לפרסומות?

גלעד ארדן: אני לא אמרתי שאין קשר.

גלעד ארדן: גברתי לא עונה לשאלה ששאלתי.

גלעד ארדן: שאלתי מדוע לא להציע במקום איסור גורף להציע מגבלות.

גלעד ארדן: מגבלות זה אומר - - -

סופה לנדבר: אני אשקול את זה.

יצחק וקנין: אנחנו בעד מגבלות.

גלעד ארדן: גם אני חושב שמגבלות זה דבר רצוי, כולל אזהרות, כולל קביעת שעות שבהן אסור יהיה לפרסם ולעודד צריכה של אלכוהול.

סופה לנדבר: אומרים שיש הגבלה בשעות הפרסומות וזה לא נכון.

סופה לנדבר: ב-10:30 מפרסמים אלכוהול.

אמנון כהן: אם הרשויות, שאמורות לפקח ולשמור על הילדים, לא עושות את עבודתן ואין מספיק אכיפה, אז יש מקום להתערבות המחוקק בשמירה על הילדים.

אמנון כהן: אין ספק שהפרסום נועד לקדם את המכירות.

אמנון כהן: פרסום זה קידום.

אמנון כהן: לכן יש פה אלמנט של חדירה ויש פה עניין שהילדים כן מושפעים.

אמנון כהן: לכן צריך לחשוב איך מטפלים בדבר.

אמנון כהן: הנושא פרוץ והצעירים מושפעים.

אמנון כהן: באחריות אני אומר שכל נושא מנגנון האכיפה ישראל נכשל, החל במשטרת ישראל וכלה בכל מנגנוני הרגולאטורים.

אמנון כהן: הם לא אוכפים ולא עושים את עבודתם כראוי.

אמנון כהן: בגלל זה, אנחנו חברי הכנסת צריכים לעשות עוד ועוד חקיקה.

אמנון כהן: אני אומר לכם שהחוקים שקיימים היום מספיקים.

אמנון כהן: אם יש מנגנון אכיפה ראוי אז תשאירו אותנו בלי עבודה, אנחנו לא רוצים לחוקק.

אמנון כהן: אבל אם אנחנו רואים כשל באכיפה במנגנון מסוים, אז כמחוקקים אנחנו מתערבים.

אמנון כהן: גם פה יש כשל.

אמנון כהן: לכן אני חושב שצריך להתערב אבל צריך לחשוב על המינון.

אמנון כהן: איך מתערבים בלי לשפוך את התינוק עם המים?

אמנון כהן: מצד אחד, אנחנו צריכים לשמור על הילדים ומצד שני, צריך לראות על איזה ענפים זה יחול.

אמנון כהן: יושב ראש הוועדה הציע מגבלות מסוימות.

אמנון כהן: צריך ללמוד את הסוגיה לעומק וללמוד את ההשלכות.

אמנון כהן: מצד אחד אנחנו רוצים לשמור על הילדים ומצד שני אנחנו לא רוצים לגרום לקריסה טוטאלית של ענפים מסחריים.

אמנון כהן: באמת כל נושא היינות מקובל היום בעולם.

אמנון כהן: מי שמותר לו לשתות שישתה, אבל על הילדים צריכים לשמור.

אמנון כהן: צריך לראות איך עושים את זה.

סופה לנדבר: אמרתי שלגבי היין אני מוכנה לשקול.

אמנון כהן: זאת סוגיה חשובה.

אמנון כהן: יושב ראש הוועדה הציע שנשים מגבלות.

אמנון כהן: אני חושב שקשה לסיים את זה בדיון אחד.

גלעד ארדן: הנושאים שהכי מטרידים את גברתי הם הטלוויזיה, הרדיו וכל המדיה הארצית.

גלעד ארדן: אני מציע שעד הדיון הבא, שבו נתחיל להתקדם ולהצביע, גברתי תיפגש עם הרשות השנייה או שמשרד התקשורת ירכז אצלו את המגבלות שאפשר לעגן בחקיקה, שיחולו באופן שוויוני בלי שיקול דעת של הרשות השנייה מול מועצת הכבלים והלוויין.

קריאה: ובערוצים הייעודים.

גלעד ארדן: נכון.

גלעד ארדן: אולי אתם תכינו מסמך מה אתם חושבים שניתן להחיל.

גלעד ארדן: גם איגוד לשכות המסחר והיבואנים תקיימו פגישה ותנסו להגיש לנו מסמך לקראת הישיבה הבאה.

גלעד ארדן: בהסכמה עם המציעה, ננסה לשלב בהצעת החוק את ההערות הללו, כדי לעשות את החוק קצת יותר מאוזן ופחות פוגע, אבל עדיין כדי להשיג את המטרה שאליה מכוונת המציעה, לצמצם משמעותית את החשיפה והעידוד של הקטינים לצריכת אלכוהול.

גלעד ארדן: זה מקובל על גברתי?

סופה לנדבר: מקובל.

אלכס מילר: לא הייתי שותף לכל הדיון.

אלכס מילר: הייתי רוצה לראות בהצעת חוק זאת את העניין של עידוד המסיבות לצעירים.

אלכס מילר: הפרסומת העיקרית של המסיבה היא שהאלכוהול חינם.

אלכס מילר: ברגע שהצעירים שומעים שהאלכוהול הוא חינם, הם באים לאותו אירוע.

אלכס מילר: לכן, חשוב מאוד שבחוק יהיה שלא יעודדו צעירים להגיע למסיבות בגלל שהאלכוהול שם בחינם.

גלעד ארדן: אתה מציע לאסור מסיבות?

אלכס מילר: לא.

אלכס מילר: לא לפרסם פרסומות בהם מופיע שהאלכוהול הוא בחינם.

אלכס מילר: תעשה מסיבה ותיתן שתייה בחינם, רק אל תפרסם שהשתייה בחינם.

דור ליאונד: זה חלק בלתי נפרד מפרסומות של מסיבות, זה העולם.

אלכס מילר: אל תכניס את הקטע של האלכוהול בחינם, זה הכל.

דור לאונד: אלכוהול זה חלק אינטגראלי ממסיבות של מבוגרים.

דור לאונד: אני לא מבין מה הבעיה.

אלכס מילר: מה הבעיה?

אלכס מילר: ידוע שצעירים משתכרים במסיבות האלה.

דור ליאונד: צעירים זה משהו אחר.

אלכס מילר: מה זה משנה?

דור ליאונד: זה משנה מאוד.

אלכס מילר: אני לא רוצה למצוא צעיר בן 17 נוהג כשהוא שיכור.

גלעד ארדן: מי אתה?

דור ליאונד: אני מקבוצת הארץ.

גלעד ארדן: אתה רוצה להגיב על ההצעה?

גלעד ארדן: תבקש רשות דיבור.

אלכס מילר: הרציונל הוא לא לעודד את הצעירים להגיע למסיבות אך ורק מהסיבה שהשתייה היא ללא תשלום.

אלכס מילר: אני לא נכנס לתוך האירוע עצמו.

אלכס מילר: בעל המועדון יכול לעשות מה שהוא רוצה, כולל חלוקת שתייה חינם.

אלכס מילר: אבל, שהמוטו למשיכה למסיבה לא יהיה שתיית אלכוהול בחינם.

גלעד ארדן: אתה רוצה להגיב?

דור ליאונד: על זה לא.

דור ליאונד: רציתי להגיד לכם שבני נוער לא קוראים עיתונים.

דור ליאונד: אתם שמים דגש על עיתונאים כאילו שבני נוער נחשפים כל הזמן לעיתונים.

גלעד ארדן: חוץ ממך לא שמעתי אחד שהזכיר עיתונים.

דור ליאונד: הצעת החוק מזכירה עיתונים.

גלעד ארדן: כולם פה דיברו על מדיה אלקטרונית.

דור ליאונד: אני מדבר על הצעת החוק.

גלעד ארדן: המו"ל שלך שכנע אותנו שכבר לא קוראים עיתונים, לא המבוגרים ולא הצעירים.

דור ליאונד: אם תהיה הצעת חוק שתחייב ילדים עד גיל 18 לקרוא עיתונים, אני מבטיח לכם שנעשה מה שאתם רוצים.

גלעד ארדן: אגב, בכנסת הנוכחית אפשר לשקול הצעת חוק כזאת.

גלעד ארדן: אל תחשוב שלא תמצא מישהו שיקדם את זה.

סופה לנדבר: מה אתם עושים מהילדים האלה הם הולכים לתיאטרון הם הולכים - - -

גלעד ארדן: הישיבה הבאה לא תהיה בעוד הרבה זמן ולכן אני מבקש שמשרד התקשורת יזדרז ויגבש עמדה.

גלעד ארדן: תודה רבה.

גלעד ארדן: הישיבה נעולה.